10. Samarbejdsaftale om den gode indlæggelse og udskrivelse (Åben)
Tidl. politisk behandling
Forventet sagsgang
Høring, SS-U, ØK, BY
Lovgrundlag
SAGENS INDHOLD
Byrådet skal i denne sag tage stilling til godkendelse af samarbejdsaftale om hospitalsindlæggelse og -
udskrivelse i den midtjyske region. 
Samarbejdsaftalen er godkendt af Region Midtjyllands Sundhedskoordinationsudvalg 9. december 2020 
og sendt til godkendelse hos kommunerne med henblik på ikrafttrædelse 1. juni 2021. 
Visionen i aftalen er, at borgerne oplever gode sammenhængende forløb ved indlæggelse og udskrivelse 
fra hospitalerne. Det vil sige, at borgerne føler sig inddraget, velinformeret og trygge, at samarbejdet mellem 
parterne fungerer godt, og at borgerne ikke oplever problemer ved overgangen fra én sektor til en anden. 
Aftalen beskriver rammerne for samarbejdet mellem kommuner, hospitaler og almen praksis og omfatter 
både akutte og planlagte indlæggelser. Aftalen tager udgangspunkt i en værdibaseret tilgang og indeholder 
seks principper for samarbejdet: 

Inddragelse af borgeren og de pårørende 

Et fælles ansvar for at sikre det gode sammenhængende indlæggelses- og udskrivelsesforløb for 
borgeren 

Den gode udskrivelse starter ved indlæggelsen 

Videndeling og realistiske oplysninger

Relationsdannelse, gensidig tillid og dialog

Fælles forberedelsestid.
De seks samarbejdsprincipper skal omsættes til daglig praksis via samarbejdet med [adresse] 
Randers, de praktiserende læger og de øvrige kommuner i [adresse]. I samarbejdsaftalen lægges 
der op til, at det første år er et implementerings- og testår. Herefter skal erfaringerne fra de fem midtjyske 
klynger samles og deles på tværs.
Til at understøtte implementeringen af samarbejdsaftalen er der udarbejdet et flowchart, som skal give 
overblik over gode indlæggelses- og udskrivelsesforløb og anvendes som redskab i samarbejdet på tværs 
af sektorerne.
Samarbejdsaftalen fokuserer i første omgang på forløb for borgere med somatisk sygdom, da der er 
igangsat andre tiltag vedrørende det tværsektorielle samarbejde inden for psykiatriområdet. Forløb for 
borgere med psykisk sygdom skal senere indarbejdes i aftalen. 
VURDERING
Social og Sundhed vurderer, at de seks principper for samarbejdet om den gode indlæggelse og 
udskrivelse er relevante. 
Byråd
27-04-2021 19:00
Sagsnr. EMN-2021-00380
DokID: 2393293
Sagsbehandler mfha
Den væsentligste ændring i forhold til eksisterende aftaler om indlæggelse og udskrivelse er, at faste 
tidsfrister for, hvornår kommunerne skal varsles om udskrivelse af borgere med plejebehov erstattes af et 
værdibaseret samarbejde med afsæt i de seks samarbejdsprincipper. I samarbejdsprincippet ”Fælles 
forberedelsestid” er det fx beskrevet, at hospitalerne skal sende realistiske oplysninger om borgernes 
udskrivelsestidspunkt så hurtigt som muligt. 
Aktuelt er det en udfordring, at der ofte ikke er overensstemmelse mellem det varslede og reelle 
udskrivelsestidspunkt. Det betyder, at Favrskov Kommune ofte planlægger en borgers udskrivelse til 
korttidsafsnit, hjemmepleje eller plejebolig, men at udskrivelsen ikke finder sted som varslet. Hermed sker 
der en uhensigtsmæssig anvendelse af kommunens ressourcer. Social og Sundhed vurderer derfor, at det 
er relevant at gå nye veje i forsøget på optimering af udskrivelsesforløbet for borgerne, hvor der lægges 
vægt på realistiske og hurtige oplysninger om borgernes udskrivelsestidspunkt frem for faste tidsfrister. 
Social og Sundhed bemærker samtidig, at der skal implementeres en samarbejdskultur, hvor der sker 
løbende gensidig tilpasning med henblik på at sikre velkoordinerede forløb.
Social og Sundhed har sendt samarbejdsaftalen i høring hos Ældrerådet og Handicaprådet. 
Høringssvarene er vedlagt som bilag. 
Rådene udtrykker opbakning til samarbejdsaftalens vision og intentioner, men bemærker samtidig 
vigtigheden af, at aftalens indhold omsættes til praksis. Handicaprådet fremhæver to konkrete 
opmærksomhedspunkter, som Social og Sundhed vil have fokus på i arbejdet med at implementere aftalen. 
Det drejer sig om, at pårørende og/eller personale fra bosteder skal inddrages i indlæggelsesforløb for 
borgere med psykiske funktionsnedsættelser, samt at der skal være fokus på også at sikre gode forløb for 
borgere, der modtager hospitalsbehandling uden for den midtjyske region. Ældrerådet anbefaler, at der 
skal følges op på, om der er tilgængelige it-løsninger til at understøtte aftalen og på eventuelle økonomiske 
konsekvenser af aftalen. Social og Sundhed vil ligeledes have fokus på dette i det videre arbejde med 
aftalen. 
Ældrerådet bemærker afslutningsvist, at det er uhensigtsmæssigt, at der i samarbejdsaftalen henvises til 
en midlertidig aftale om rammer for samarbejdet mellem læger, hospitaler og kommunale akutfunktioner. 
Social og Sundhed er enig i dette og vil skrive til Sundhedsaftalesekretariatet, at henvisningen bør 
opdateres, når der foreligger en mere langsigtet afklaring omkring aftalen mellem læger, hospitaler og 
kommunale akutfunktioner.
ØKONOMI
I tilfælde, hvor kommunen ikke er klar til at modtage en færdigbehandlet borger, kan borgeren forblive 
indlagt, og kommunen opkræves en færdigbehandlingstakst per døgn, borgeren bliver på hospitalet. I 2020 
udgjorde Favrskov Kommunes udgifter til færdigbehandlingsdage for borgere med somatisk sygdom 
45.000 kr., hvilket svarede til 21 færdigbehandlingsdage. Årsagerne til, at borgerne ikke kan udskrives kan 
fx være, at der ikke er en ledig korttidsplads, eller at det ikke er muligt at nå at få hjemmet klargjort med de 
nødvendige hjælpemidler med kort varsel. 
I samarbejdsaftalen fremgår det, at hospitalet skal have øje for, at kommunen får den fornødne tid til 
forberede, at borgeren kan komme hjem i eget hjem eller til et kommunalt tilbud. Det er yderligere beskrevet, 
at der er behov for længere forberedelsestid i forløb, hvor der er behov for fx bestilling af individuelt 
tilpassede hjælpemidler og ændringer i hjemmet. 
Social og Sundhed vil have fokus på rettidig dialog, så kommunen i praksis får den fornødne tid til at 
forberede borgernes udskrivelser, så der ikke sker en stigning i antallet af færdigbehandlingsdage. 
INDDRAGELSE
Samarbejdsaftalen har været i høring hos Ældrerådet og Handicaprådet.  
INDSTILLING
Direktøren for Social og Sundhed indstiller til Byrådet:
1.
At samarbejdsaftalen om den gode indlæggelse og udskrivelse godkendes.
BESLUTNING
Udvalg: Social- og Sundhedsudvalget
Dato: 06-04-2021
 
Punktnummer: 
Social- og Sundhedsudvalget, 6. april 2021:
Fraværende: Ingen
Indstilles godkendt.
Økonomiudvalget, 20. april 2021:
Fraværende: Ingen
Indstilles godkendt. 
Byrådet, 27. april 2021:
Fraværende: Ingen
Godkendt.
Bilag
1.
Samarbejdsaftale om den gode indlæggelse og udskrivelse  (2393789)
2.
Høringssvar fra Handicaprådet (2402398)
3.
Høringssvar fra Ældrerådet (2402399)
